Israel toenemend in die spervuur | Maroela Media
'n Klein skaapkudde wei in 'n veld naby Tel Aviv, Israel. (Foto: Oded Balilty, AP)
Die Verenigde Nasies se Ekonomiese en Maatskaplike Raad het verlede week 'n mosie aanvaar waarvolgens Israel veroordeel word vir die beweerde ondermyning van vroueregte in Palestynse gebiede wat onder die beheer van Israel is. Slegs die VSA en Kanada het teen die mosie gestem terwyl nege lande, onder meer Duitsland en die Verenigde Koninkryk buite stemming gebly het.
Vier en vyftig lidlande van die Verenigde Nasies het sitting op dié Raad, met lande soos Saoedi-Arabië, Iran en Pakistan waar vroueregte ernstiger geskend word as in Palestynse gebiede, onder die beheer van Israel. Tog het dié belangrike instelling van die VN in sy werksaamhede verlede week besluit om slegs Israel vir die skending van vroueregte uit te sonder. Selfs meer skokkend is die feit dat lande soos Denemarke, Nederland, Frankryk, Ierland, Noorweë, Armenië en Rusland ten gunste van die mosie teen Israel gestem het.
Vandag sien ons presies die teenoorgestelde afspeel. Susie Linfield, 'n professor in die Departement Joernalistiek by die New York-universiteit, New York het so pas 'n opspraakwekkende boek gepubliseer wat fokus op groeiende anti-Semitisme in die linkse beweging in die VSA. Sy beskryf die stelselmatige oorgang van steun na afkeur in die staat Israel wat oor die afgelope paar dekades in die linkse politieke beweging in die VSA voltrek is.
Ilhan Omar, die omstrede lid van die Amerikaanse huis van verteenwoordigers, wat onlangs in die nuus was omdat president Donald Trump voorgestel het dat sy na Somalië, waar sy gebore is, moet terugkeer omdat sy voortdurend kritiek teen die VSA uitspreek, is een van talle politici in die Demokratiese Party wat herhaaldelik anti-Semitiese uitsprake maak. Die opkoms van anti-Semitisme in die Demokratiese Party skep tans sterk verdeeldheid in die party. Die voormalige burgemeester van Chicago, Rahm Emanuel, het onlangs in die nuustydskrif The Atlantic Omar (en ander van sy kollegas in die Demokratiese Party) se anti-Semitisme sterk veroordeel.
Die Amerikaanse departement van justisie het drie weke gelede 'n spesiale konferensie oor die stryd teen anti-Semitisme aangebied. Trump se prokureur-generaal William Barr het tydens dié konferensie gewys op die toename in aanvalle op Jode in die VSA. Die Trump-administrasie maak 'n argument uit dat linkse retoriek vir die toename in anti-Semitisme verantwoordelik is.
Ook in Europa het dieselfde verskuiwing in sentiment jeens Israel (en gevolglik Jode) plaasgevind. In Brittanje word die Arbeidersparty in twee geskeur weens anti-Semitisme in die party met die partyleier Jeremy Corbin wat self van anti-Semitisme beskuldig word. In Europese lande soos Nederland, Duitsland, België en Frankryk is linkse politici voortdurend besig om anti-Semitiese boodskappe op sosiale media te verkondig.
Een van die oorsake van die linkse swaai teen Israel is natuurlik die politieke verskuiwing na regs wat sedert die opkoms van die Likoed-party in die 1970's in Israel plaasgevind het. In hierdie opsig is die Amerikaanse regering se steun aan Israel belangrik. Israel is vandag steeds 'n indrukwekkende verskynsel en terwyl dié land min internasionale vriende het, kan skakeling deur Afrikaners met Israel groot geleenthede inhou.
Voorstanders van 'n staat van Israel is destyds voor 1948 daarvan beskuldig dat 'n utopiese eenheidsdroom nagejaag word ipv die konsep van idilliese assimilasie van kulture en rasse soos wat destyds voorsien is vir die toekomstige wèreld… almal lief mekaar… in reaksie op die Nazi-slagting en golf van anti-semitisme. Sosialisiese utopiste het hierdie aanvalle vir 'n droomuitkoms nog nie laat vaar nie… doen saam, assimileer en gee-gee vir die groeiende massa oorkant die veiligheidsmuur… ja, breek dit af… en wonderlike vrede sal in Israel gedy. Gaan 'n lieflike 50×50 vk meter staatjie vir die VF Front-terugslaners werk wat reeds hand… Lees meer »
Lank lewe Israel! Ons Voormalige broers in oorlog.
Mens staar in verbystering en oopmond na die godskreiende skynheiligheid en onreg!
Israel, skree net, ons ou boerevolkie staan bankvas agter julle :)
Julle is ons broers en susters!
LANK LEWE ISRAEL
'n Kleinvolkie met die hart van 'n leeu. Ek staan bankvas agter Israel.
Israel is 'n voorbeeld van om vas te staan ten spyte van aanslae van jakkalse om op alles wat hulle s'n is te kom aas. En hulle is nie bang om doodsgeweld te gebruik as dit nodig is nie. Kyk na SA, polisie met skerp ammunisie jaag gister weg vir 200 klipgooiers. As dit Israel was was daar nou 20 dood maar daar was wet en orde ten spyte van die kritiek van die linkse, populistiese en liberale lande met hul menseregte snert. Ongelukkig het SA sy eersgeboortreg verkoop aan aasdiere in 1994 en die karkas is nou amper kaal… Lees meer »